“Matsi Wò Gbolowɔwɔ Nu”—Ezekiel 16:41\n“Matsi Wò Gbolowɔwɔ Nu”\nNYA VEVITƆ: Nu si míasrɔ̃ tso gbolo siwo ŋu woƒo nu tsoe le Ezekiel kple Nyaɖeɖefia ƒe agbalẽawo me la gbɔ\n1, 2. Gbolowɔwɔ ka ƒomevie ate ŋu ana ame si le ewɔm la ƒe nu nanyɔ ŋu na ame?\nETENA ɖe mía dzi ne míekpɔ be ame aɖe va zu gbolo. Ðewohĩ míanɔ mía ɖokuiwo biam be nu kae na wòva ƒo eɖokui ɖe nɔnɔme ɖigbɔ sia me? Ðe wòanye be wosẽ ŋuta alo wɔ ŋlɔmi le eŋu le ɖevime tae wòva tsi ablɔ dzia? Alo ɖewohĩ ahedada kolikoli ye wɔe be wòva zu kluvia? Alo ɖe wòsi le srɔ̃a si nɔ ŋuta sẽm le eŋu la nua? Nɔnɔme wɔnublanui sia bɔ ɖe xexe vɔ̃ɖi sia me ŋutɔ. Mewɔ nuku o be Yesu Kristo wɔ nu ɖe gbolo aɖewo ŋu nyuie. Ete gbe ɖe edzi be ame siwo trɔ dzime eye wotrɔ agbenɔnɔ la ate ŋu akpɔ mɔ be yewoava nɔ agbe si me dzidzeme le.—Mat. 21:28-32; Luka 7:36-50.\n2 Ke hã, na míade ŋugble le gbolowɔwɔ bubu ƒomevi aɖe ŋu kpɔ. Tsɔe ko be nyɔnu aɖe ŋutɔe ɖoe be yeawɔ gbolo. Abui be naneke megblẽ le eŋu o, enye nu si nu yeanɔ agbe ɖo! Ga si wòakpɔ kple nu siwo wòakpɔ tso eme koŋue le vevie nɛ. Esi vɔ̃ɖi wue nye be ne srɔ̃ŋutsu nyui si wɔa nuteƒe le nyɔnu sia si gake wòɖoe koŋ to egɔme be yeawɔ gbolo ɖe? Asesẽ be woase veve ɖe nyɔnu sia tɔgbi nu, le ŋunyɔnu si me wòƒo eɖokui ɖo ta. Ale si míesena le mía ɖokui me tso nuwɔna ma ŋu na míekpɔ susu vevi si tae zi geɖe la, Yehowa Mawu zã nya gbolo tsɔ ɖe ale si gbegbe wòsena le eɖokui me tso alakpasubɔsubɔ ŋu la fia.\n3. Nuŋlɔɖi kawo mee míadzro le ta sia me?\n3 Le Ezekiel ƒe agbalẽa me la, nuŋlɔɖi vovovo eve ƒo nu tso Israel kple Yuda siwo nye Mawu ƒe amewo ƒe nuteƒemawɔmawɔ si gbɔ eme, si wotsɔ sɔ kple gbolowɔwɔ la ŋu. (Eze., ta 16 kple ta 23) Gake hafi míaƒo nu tso nuŋlɔɖi mawo ŋu tsitotsito la, anyo be míalé ŋku ɖe gbolo bubu aɖe ƒe gbolowɔwɔ si nye kpɔɖeŋu la ŋu. Gbolo sia nɔ anyi xoxoxo do ŋgɔ na Ezekiel ŋɔli, hafi Israel va zu dukɔ gɔ̃ hã, eye wògale gbolo wɔm va se ɖe egbe. Woƒo nu tso gbolo sia ŋu le Biblia-gbalẽ mamlɛtɔ, si nye Nyaɖeɖefia la me.\n“Gbolowo . . . Dada”\n4, 5. Nu kae nye “Babilon Gã la,” eye aleke míewɔ nya? (Kpɔ foto si le nyati sia ƒe gɔmedzedze.)\n4 Le ŋutega si Yesu ɖe fia apostolo Yohanes le ƒe alafa gbãtɔ Kristotɔwo Ŋɔli ƒe nuwuwu me la, ekpɔ gbolo aɖe. Eŋkɔe nye “gbolo gã” kple “Babilon Gã la, gbolowo . . . dada.” (Nyaɖ. 17:1, 5) Subɔsubɔhakplɔlawo kple Biblia nyalawo mete ŋu kpɔ ame si tututu wònye dze sii o hena ƒe alafa geɖe. Wo dometɔ aɖewo be ele tsitre ɖi na Babilon, Roma alo Roma Katolikoha la. Ke hã, ƒe geɖee nye esia Yehowa Ðasefowo de dzesi nu si tututu “gbolo gã” sia le tsitre ɖi na. Eyae nye alakpasubɔsubɔhawo katã ƒe ƒuƒoƒo. Aleke míewɔ nya?\n5 Wobu fɔ gbolo sia elabena enɔ gbɔdɔdɔ ƒe agbe gbegblẽ kple “anyigbadzifiawo,” alo dunyahedziɖuɖuwo. Eya ta eme kɔ be menye dunyahedziɖuɖu ye wònye o. Azɔ hã, Nyaɖeɖefia ƒe agbalẽa ɖee gblɔ be “anyigbadzisitsalawo,” alo xexea ƒe asitsahawo kple adzɔhawo, xa nu le Babilon Gã la ƒe ku ta. Eya ta menye Babilon Gã lae nye asitsaha gãwo o. Ke nu kae nyɔnu sia le tsitre ɖi na? Nyɔnu sia ɖi “gbɔgbɔyɔnuwɔnawo,” trɔ̃subɔsubɔ kple alakpadada ƒe fɔ. Ðe nɔnɔme siawo meɖɔ alakpasubɔsubɔha siwo le xexea me la oa? De dzesii hã be, woɖɔ gbolo sia be ebɔbɔ nɔ xexe sia me dunyahehawo dzi alo kpɔ ŋusẽ ɖe wo dzi va se ɖe afi aɖe. Azɔ hã, etia Yehowa Mawu subɔla vavãwo yome. (Nyaɖ. 17:2, 3; 18:11, 23, 24) Ðe menye nu ma tututu wɔm alakpasubɔsubɔhawo le va se ɖe egbea oa?\nBlema Babel, si wova yɔ emegbe be Babilon, ye alakpasubɔsubɔ ƒe nuwɔnawo, nufiafiawo kple habɔbɔwo dzɔ tso (Kpɔ Memama 6)\n6. Nu ka tae míate ŋu agblɔ be Babilon Gã la nye “gbolowo . . . dada”?\n6 Nu ka tae menye ɖeko woyɔ Babilon Gã la be “gbolo gã” la ko o, ke boŋ wogayɔe be “gbolowo . . . dada”? Elabe alakpasubɔsubɔhawo ma ɖe ha vovovowo me. Woma ɖe kɔmamawo kple ha suesue gbogbo aɖewo me. Tso esime wotɔtɔ gbewo le blema Babel alo Babilon la, alakpasubɔsubɔ ƒe nufiafia gbogbo aɖewo kaka ɖe xexea katã me si wɔe be subɔsubɔha geɖe va do. Esɔ ŋutɔ be Babilon du si nɔ anyi le blema, afi si alakpasubɔsubɔhawo dzɔ tso ƒe ŋkɔ mee wokpɔ ŋkɔ “Babilon Gã” tsoe! (1 Mose 11:1-9) Eya ta woate ŋu agblɔ be ha siawo katã nye habɔbɔ ɖeka, gbolo gã aɖe ƒe “viwo.” Zi geɖe la, Satana zãa subɔsubɔha siawo tɔgbi tsɔ blea amewo nu dea gbɔgbɔyɔyɔ, trɔ̃subɔsubɔ kple dzixɔse kpakple kɔnu bubu siwo medea bubu Mawu ŋu o la me. Mewɔ nuku o be woxlɔ̃ nu Mawu ƒe amewo tso xexea ƒe habɔbɔ sia si wɔa alakpanu la ŋu be: “Nye dukɔ, mido go le eme, ne miedi be yewoakpɔ gome kplii le eƒe nu vɔ̃wo me o”!—Xlẽ Nyaɖeɖefia 18:4, 5.\n7. Nu ka tae wòle be míawɔ ɖe nuxlɔ̃ame si nye “mido go” le Babilon Gã la me la dzi?\n7 Èwɔ ɖe nuxlɔ̃ame ma dzia? Ðo ŋku edzi be Yehowa ŋutɔe wɔ amegbetɔ be wòatsi dzi ɖe “gbɔgbɔmenuwo” ŋu. (Mat. 5:3) Yehowa ƒe tadedeagu dzadzɛa dzi koe ame ate ŋu ato akpɔ nuhiahiã ma gbɔ nyuie. Yehowa subɔlawo adi be yewoate yewo ɖokui ɖa tso gbɔgbɔmehasiwɔwɔ gbɔ kura! Gake susu bubu kurae le Satana Abosam ya si. Edzɔa dzi nɛ be yeable Mawu ƒe amewo ade gbɔgbɔmehasiwɔwɔ ma ƒomevi me. Zi geɖe la, ekpɔa dzidzedze le esia me. Kaka Ezekiel ƒe ŋkekeawo naɖo la, Mawu ƒe amewo nɔ gbɔgbɔmehasi wɔm xoxoxo. Anyo be míadzro woƒe ŋutinya ma me, elabena ana míasrɔ̃ nu geɖe tso Yehowa ƒe dzidzenuwo, eƒe dzɔdzɔenyenye kple eƒe nublanuikpɔkpɔ ŋu.\n8-10. Tadedeagu dzadzɛa ƒe nudidi vevi kae akpe ɖe mía ŋu míase ale si Yehowa sena le eɖokui me ne ame aɖe le alakpasubɔsubɔ me ŋu? Gblɔ eƒe kpɔɖeŋu.\n8 Le Ezekiel ƒe agbalẽa me la, Yehowa zã kpɔɖeŋu si ku ɖe gbolowɔwɔa ŋu be ye ŋue wowɔe ɖo. Gbɔgbɔ ʋã Ezekiel wòƒo nu tso ale si Yehowa se veve ɖe eƒe dukɔa ƒe nuteƒemawɔmawɔ kple woƒe ahasiwɔwɔa ta le nuŋlɔɖi ɖedzesi eve aɖewo me. Nu ka tae wòtsɔ wo sɔ kple gbolo?\n9 Be míakpɔ ŋuɖoɖoa la, ele be míaɖo ŋku tadedeagu dzadzɛa ƒe nudidi vevi aɖe si ŋu míeƒo nu tsoe le agbalẽ sia ƒe Ta 5 lia me la dzi. Yehowa gblɔ le Se si wòtsɔ na Israel-viwo me be: “Mawu bubu aɖeke meganɔ asiwò kpe ɖe ŋunye o. . . . Nye Yehowa wò Mawu la, Mawu si biaa ɖokuitsɔtsɔna blibo ye menye.” (2 Mose 20:3, 5) Emegbe egate gbe ɖe nyateƒenya ma dzi ale: “Mègade ta agu na mawu bubu aɖeke o, elabena Yehowa nye ame si biaa ɖokuitsɔtsɔna blibo. Ɛ̃, enye Mawu si biaa ɖokuitsɔtsɔna blibo.” (2 Mose 34:14) Mɔ bubu aɖeke megali si dzi Yehowa ato ana nya sia me nakɔ wu esia o. Hafi míasubɔ Yehowa wòadze eŋu la, ele be míasubɔ eya ɖeka ko.\n10 Míadi be míazã srɔ̃ɖeɖe atsɔ awɔ kpɔɖeŋui. Srɔ̃ŋutsu kple srɔ̃nyɔnu siaa kpɔa mɔ be yewoaku ɖe yewo nɔewo ŋu. Ne wòanye be wo dometɔ ɖeka va le ahiãmo ɖom na ame bubu alo dɔ kple ame bubu la, ame kemɛa aʋã ŋu eye wòase le eɖokui me be yesrɔ̃a mewɔ nuteƒe na ye o, eye esɔ nenema hã. (Xlẽ Hebritɔwo 13:4.) Nenema kee le subɔsubɔnyawo me la, ne ame siwo ɖe adzɔgbe be yewoasubɔ Yehowa ɖeka ko, trɔ ɖe alakpamawuwo ŋu la, esɔ be wòase le eɖokui me be womewɔ nuteƒe na ye o. Ete gbe ɖe ale si womewɔ nuteƒe nɛ o la dzi vevie kple ŋkubiã le Ezekiel ta 16 lia me.\n11. Nya kae Yehowa gblɔ tso ale si Yerusalem dze egɔmee ŋu?\n11 Le Ezekiel ƒe agbalẽa me la, ta 16 lia mee Yehowa ƒo nu le wòdidi wu eye esiae nye nyagblɔɖinya si didi wu le Hebri Ŋɔŋlɔawo katã me la dometɔ ɖeka. Yehowa he susu yi Yerusalem dua dzi wòtsi tre ɖi na Yuda si mewɔ nuteƒe o. Eƒo nu tso ale si eƒe nu wɔ nublanui eye wòwɔ moyaa tso gɔmedzedzea kple eƒe nuteƒemawɔmawɔ ŋu. Yuda nye vidzĩ kokoe si wotsɔ ƒu gbe, si womele tsi na alo lé be na o. Edzilawoe nye Kanaantɔ trɔ̃subɔla siwo nɔ anyigba la dzi. Le nyateƒe me la, Kanaantɔwo ƒe to aɖe si nye Yebusitɔwo tee Yerusalem nɔ va se ɖe esime David xɔ dua. Yehowa kpɔ nublanui na vidzĩ ma si wotsɔ ƒu gbe la, ele tsi nɛ eye wòlé be nɛ. Emegbe eva zu srɔ̃a. Le nyateƒe me la, Israel-vi siwo va nɔ dua me mlɔeba la bla nu kple Yehowa, enye nu, si woawo ŋutɔ lɔ̃ faa bla kplii le keke Mose ƒe ŋkekeawo me ke. (2 Mose 24:7, 8) Esi Yerusalem va zu fiadu le Yuda la, Yehowa yrae, ena kesinɔnuwoe eye wòɖo atsyɔ̃ nɛ wònya kpɔ abe ale si srɔ̃ŋutsu kesinɔtɔ ŋusẽtɔ aɖe ave srɔ̃a nu ana atsyɔ̃ɖonuwoe ene.—Eze. 16:1-14.\nSalomo ɖe mɔ srɔ̃a siwo nye dutanyɔnuwo ƒo nya ɖe enu woli legbawo tsɔ ƒo ɖi Yerusalem (Kpɔ Memama 12)\n12. Nu kae na Yerusalem megava wɔ nuteƒe o?\n12 De dzesi nu si va dzɔ emegbe. Yehowa gblɔ be: “Èɖo dzi ɖe wò tugbedzedze ŋu, eye nèzu gbolo le wò ŋkɔxɔxɔ ta. Èwɔ gbolo atraɖii kple ame sia ame si tso eme va yina, eye wò tugbedzedze zu etɔ.” (Eze. 16:15) Le Salomo ƒe ŋkekeawo me la, Yehowa yra eƒe amewo eye wòna wokpɔ kesinɔnuwo ale gbegbe be Yerusalem va zu du si nya kpɔ wu le blema. (1 Fia. 10:23, 27) Gake womegava nɔ nuteƒe wɔm o. Esi Salomo di be yeadze yesrɔ̃ siwo tso duta ŋu ta la, etsɔ alakpamawuwo subɔsubɔ gblẽ nu le Yerusalem ŋu. (1 Fia. 11:1-8) Ame siwo ɖu fia ɖe eyome la dometɔ aɖewo tɔ nyra wu, elabe wotsɔ alakpasubɔsubɔ ƒo ɖi anyigba bliboa. Aleke Yehowa se le eɖokui me tso gbolowɔwɔ kple nuteƒemawɔmawɔ sia ƒomevi ŋu? Egblɔ be: “Mele be nu siawo tɔgbi nadzɔ alo nava eme hafi o.” (Eze. 16:16) Gake eƒe ame siwo tra mɔ la gawɔ nu siwo vɔ̃ ɖi wu kura!\nIsrael-vi aɖewo tsɔ wo viwo sa vɔ na alakpamawuwo, abe Molek ene\n13. Nu vɔ̃ɖi kawo ƒe fɔe Mawu ƒe ame siwo nɔ Yerusalem la ɖi?\n13 Bu ale si Yehowa ase veve kple ale si woƒe nu anyɔ ŋu nɛ esi wòklo nu le eƒe ame tiatiawo ƒe vɔɖivɔ̃ɖi dzi ŋu kpɔ. Egblɔ be: “Èkplɔ viwòŋutsu kple viwònyɔnu siwo nèdzi nam la, eye nètsɔ wo sa vɔ na legbawo ne woaɖu. Ðe wò gbolowɔwɔwo mesɔ gbɔ oa? Èwu vinyeŋutsuwo, eye nèna wotɔ dzo wo tsɔ sa vɔe.” (Eze. 16:20, 21) Nu dziŋɔ siwo wowɔ la ɖe ale si gbegbe Satana vɔ̃ɖii la fia. Edzɔa dzi nɛ be yeable Yehowa ƒe amewo nu woaƒo wo ɖokuiwo ɖe aglãdzenuwɔna mawo me! Gake Yehowa le nu sia nu kpɔm. Mawu ate ŋu aɖe Satana ƒe tagbɔsesẽnuwɔna vɔ̃ɖitɔ kekeake gɔ̃ hã ɖa, eye wòadrɔ̃ ʋɔnu dzɔdzɔe.—Xlẽ Hiob 34:24.\n14. Le kpɔɖeŋu si Yehowa wɔ me la, ame kawoe nye Yerusalem nɔvinyɔnu eveawo, eye wo dometɔ kae vɔ̃ɖi wu le wo ame etɔ̃awo dome?\n14 Gake nu vɔ̃ɖi siwo Yerusalem wɔ la menyɔ ŋu na eya ŋutɔ o. Eyi eƒe gbolowɔwɔa dzi. Yehowa gblɔ be enye gbolo si ŋu mekpena o, elabena eya boŋ xea fe na ame bubuwo be woawɔ gbolo kpli ye! (Eze. 16:34) Mawu gblɔ be Yerusalem le abe ‘dadaa’ si nye trɔ̃subɔla si nɔ anyigba la dzi tsã ene. (Eze. 16:44, 45) Esi Yehowa yi kpɔɖeŋua dzi la, egblɔ be Yerusalem nɔvinyɔnu tsitsitɔe nye Samaria, si wɔ gbɔgbɔmehasi gbã. Mawu gaƒo nu tso nɔvianyɔnu bubu si nye Sodom ŋu le afi sia elabena wotsrɔ̃e ɣeyiɣi didi aɖe va yi le eƒe ɖokuidodoɖedzi kple eƒe agbe ƒaƒã nɔnɔ ta. Yehowa ƒe nyawo fia be Yerusalem ƒe vɔɖivɔ̃ɖi gbɔ nɔvianyɔnu siwo nye Samaria kple Sodom tɔwo ŋu! (Eze. 16:46-50) Mawu ƒe amewo do toku nuxlɔ̃ame gbogbo siwo wona wo eye woyi woƒe aglãdzenuwɔnawo dzi.\n15. Susu ka tae Yehowa drɔ̃ ʋɔnu Yerusalem, eye mɔkpɔkpɔ kae wòna wo?\n15 Nu kae Yehowa awɔ? Edo ŋugbe na Yerusalem be: “Maƒo wò ahiãvi siwo katã nèdo dzidzɔ na . . . la nu ƒu” eye “matsɔ wò ade asi na wo.” Trɔ̃subɔdukɔ siwo va wɔ ɖeka kple eƒe amewo la, atsrɔ̃e, woaɖe eƒe atsyɔ̃ɖonuwo kple eƒe nu xɔasiwo le eŋu. Egblɔ be: “Woaƒu kpe wò ahawu wò kple woƒe yiwo.” Susu ka tae Yehowa adrɔ̃ ʋɔnu wo alea? Menye ɖe wòdi be yeatsrɔ̃ yeƒe amewo ɖa o. Ke boŋ susuae nye be: ‘Yeatsi woƒe gbolowɔwɔ nu.’ Mawu gblɔ kpee be: “Ne nye dɔmedzoe fla ɖe ŋuwò vɔ la, mana enu nafa eye nye dziku atrɔ ɖa le ŋuwò; manɔ anyi kpoo, eye nyemagado dɔmedzoe azɔ o.” Abe ale si míedzro eme le agbalẽ sia ƒe Ta 9 lia me ene la, Yehowa ɖoe be ne woɖe aboyo yeƒe amewo ɣeyiɣi didi aɖe megbe la, yeagana woatrɔ ava woƒe anyigba dzi. Nu ka tae? Egblɔ be: “Maɖo ŋku nu, si mebla kpli wò le wò ɖevime la dzi.” (Eze. 16:37-42, 60) Yehowa ya awɔ nuteƒe bliboe, mawɔ nu abe eƒe dukɔa ene o!—Xlẽ Nyaɖeɖefia 15:4.\nNUFIAMEÐAKA 15A: Nɔvinyɔnu Siwo Nye Gbolowo\n16, 17. (a) Nu ka tae míegagblɔna be Ohola kple Oholiba nye nyagblɔɖi me kpɔɖeŋuwo na Kristodukɔa o? (Kpɔ aɖaka si nye “Nɔvinyɔnu Siwo Nye Gbolowo.”) (b) Nu kawoe míate ŋu asrɔ̃ tso Ezekiel ta 16 kple 23 lia me?\n16 Yehowa to eƒe nuƒo si didi wu eye emenyawo nu sẽ si woŋlɔ ɖe Ezekiel ta 16 lia dzi fia nu vevi aɖewo mí tso eƒe dzidzenu dzɔdzɔewo, eƒe dzɔdzɔenyenye kple eƒe nublanuikpɔkpɔ ɖedzesi la ŋu. Nenema kee wòle le Ezekiel ta 23 lia hã gome. Egbea, Kristotɔ vavãwo hã wɔna ɖe nuxlɔ̃ame si me kɔ, si Yehowa na eƒe amewo tso gbolowɔwɔ ŋu la dzi. Míadi gbeɖe be míawɔ nu wòave Yehowa abe ale si Yuda kple Yerusalem wɔe ene o! Eya ta míadi be míate mía ɖokui ɖa tso trɔ̃subɔsubɔ ƒomevi ɖe sia ɖe gbɔ. Esia ƒe ɖewoe nye ŋukeklẽ kple ŋutilãmenudidi vivivo, siwo ate ŋu anye trɔ̃subɔsubɔ. (Mat. 6:24; Kol. 3:5) Ele be míanɔ akpe dam na Yehowa be ekpɔ nublanui na mí eye wògbugbɔ tadedeagu dzadzɛa ɖo anyi le ŋkeke mamlɛa siawo me eye magaɖe mɔ gbeɖe be woagblẽ edome o! Ebla “nu mavɔ” kple gbɔgbɔ me Israel eye womagatsɔ nuteƒemawɔmawɔ alo gbolowɔwɔ agblẽ eme o. (Eze. 16:60) Eya ta mina míakpɔ ŋudzedze ɖe mɔnukpɔkpɔ si su mía si be míele ha dem kple Yehowa ƒe ame siwo ŋu wokɔ egbea ŋu.\n17 Gake nu kae ale si Yehowa ƒo nu tsi tsitre ɖe gbolo siwo ŋu woƒo nu tsoe le Ezekiel ƒe agbalẽa me ŋu la fia mí ku ɖe “gbolo gã” si nye Babilon Gã la ŋu? Na míakpɔe ɖa.\n“Womagakpɔe Gbeɖegbeɖe O”\n18, 19. Nu siwo ɖi wo nɔewo kawoe míede dzesii le gbolo si ŋu woƒo nu tsoe le Ezekiel ƒe agbalẽa me kple esi ŋu woƒo nu tsoe le Nyaɖeɖefia ƒe agbalẽa me ŋu?\n18 Yehowa metrɔna o. (Yak. 1:17) Ale si wòsena le eɖokui me tso alakpasubɔsubɔ ŋu la gale nenema le gbolo gã la ƒe ɣeyiɣi sia katã hã me. Eya ta ale si wòdrɔ̃ ʋɔnu gbolo si le Ezekiel ƒe agbalẽa me la, nenema kee wòadrɔ̃ ʋɔnu “gbolo gã” si ŋu woƒo nu tsoe le Nyaɖeɖefia ƒe agbalẽa me la hã, eye esia mewɔ nuku na mí o.\n19 Le kpɔɖeŋu me, de dzesii be menye Yehowa ŋutɔe he to na gbolo si ŋu woƒo nu tsoe le Ezekiel ƒe nyagblɔɖiawo me tẽe o, ke boŋ dukɔ siwo Mawu ƒe amewo wɔ gbɔgbɔmehasi kplii lae he to na wo. Le mɔ ma ke nu la, wobu fɔ alakpasubɔsubɔhawo katã ƒe ƒuƒoƒoa be wowɔ ahasi kple “anyigbadzifiawo.” Eye ame kae ahe to nɛ? Míexlẽ le Biblia me be dunyahehawo “alé fu gbolo la, woagblẽe aɖe amae, aɖu eƒe ŋutilã, eye woatɔ dzoe wòafiã keŋkeŋ.” Nu ka tae xexe sia me dziɖuɖuwo aɖe afɔ ma? Elabena Mawu atsɔe ade “woƒe dzi me be woawɔ nu si yeɖo ɖe tame la dzi.”—Nyaɖ. 17:1-3, 15-17.\n20. Nu kae ɖee fia be ʋɔnu si woadrɔ̃ Babilon la anye ʋɔnu mamlɛa?\n20 Eya ta Yehowa azã xexemedukɔwo atsɔ adrɔ̃ ʋɔnu alakpasubɔsubɔha siwo dome Kristodukɔa ƒe sɔlemeha gbogboawo hã le. Anye ʋɔnu mamlɛa si woadrɔ̃; womatsɔe ake wo o, eye womagana mɔnukpɔkpɔ aɖeke subɔsubɔhawo be woatrɔ le woƒe mɔ vɔ̃wo dzi o. Nyaɖeɖefia ƒe agbalẽa gblɔ be ‘womagakpɔ Babilon gbeɖegbeɖe o.’ (Nyaɖ. 18:21) Mawudɔlawo akpɔ dzidzɔ ne wotsrɔ̃e. Woagblɔ be: “Mikafu Yah! Eye gbolo la ƒe dzudzɔ le tutum le dziƒo yim tegbetegbe.” (Nyaɖ. 19:3) Ʋɔnudɔdrɔ̃ sia anɔ anyi tegbee. Magadzɔ gbeɖe be alakpasubɔsubɔ nado mo ɖa eye wòagblẽ tadedeagu dzadzɛa dome o. Ʋɔnu dziŋɔ si wodrɔ̃ Babilon kple ale si wotsrɔ̃e le kpɔɖeŋumɔ nu ƒe dzudzɔ babla kɔtɔɔ anɔ dzi yim tegbee.\nDukɔ siwo dzi Babilon Gã la kpɔ ŋusẽ ɖo hena ɣeyiɣi didi aɖe la, atrɔ ɖe eŋu eye woatsrɔ̃e (Kpɔ Memama 19, 20)\n21. Ne wotsrɔ̃ alakpasubɔsubɔhawo la, nu ka ƒe gɔmedze- dzee wòanye, eye aleke wòawu enui?\n21 Ne xexe sia me dziɖuɖuwo tso ɖe Babilon Gã la ŋu la, efia be wole Mawu teƒe le ʋɔnu drɔ̃m, eye esia anye nudzɔdzɔ gã aɖe si ana Yehowa ƒe tameɖoɖo nava eme. Esia anye xaxa gã la ƒe gɔmedzedze eye esia anye tɔtɔ ƒe ɣeyiɣi si tɔgbi meva kpɔ o. (Mat. 24:21) Xaxa sia awu enu ɖe Armagedon-ʋaa me, aʋa siae Yehowa aho ɖe xexe vɔ̃ɖi sia ŋu. (Nyaɖ. 16:14, 16) Abe ale si agbalẽ sia ƒe ta siwo akplɔe ɖo aɖee afia ene la, Ezekiel ƒe agbalẽa agaƒo nu tso ale si nuwo ayi edzi le xaxa gã la me ŋu na mí. Va se ɖe fifia la, nufiame vevi kawo dzie míeɖo ŋkui le Ezekiel ta 16 kple 23 lia me, siwo dzi míadi be míawɔ ɖo?\nXexe sia me dziɖuɖuwo atso ɖe Babilon Gã la ŋu wòanye ʋɔnu si Mawu adrɔ̃e (Kpɔ Memama 21)\n22, 23. Ne míede ŋugble le gbolo si ŋu woƒo nu tsoe le Ezekiel kple Nyaɖeɖefia ƒe agbalẽawo me ŋu la, aleke wòle be esia nakpɔ ŋusẽ ɖe míaƒe tadedeagu dzadzɛa dzi?\n22 Satana ƒe dzidzɔe wònye be yeagblẽ ame siwo le tadedeagu dzadzɛa me la dome. Nu ɖeka si ado dzidzɔ nɛ ye nye be yeana míaɖe asi le tadedeagu dzadzɛa ŋu eye míava wɔ nu abe gbolo si ŋu woƒo nu tsoe le Ezekiel ƒe agbalẽa me la ene. Ele be míaɖo ŋku edzi be Yehowa medi be míasubɔ ame bubu aɖeke kpe ɖe ye ŋu o, medi nuteƒemawɔmawɔ aɖeke o! (4 Mose 25:11) Míadi be míate mía ɖokuiwo ɖa kura tso alakpasubɔsubɔ gbɔ eye be ‘míagaka asi nu makɔmakɔ aɖeke ŋu’ le Mawu ŋkume o. (Yes. 52:11) Le susu ma ke ta la, míedea nu dunyahenyawo kple xexe sia me nyaʋiʋli siwo dea mama amewo me la me o. (Yoh. 15:19) Míebua dulɔlɔ̃ be enye alakpasubɔsubɔ ƒomevi bubu si Satana dona ɖe ŋgɔ eye míetea mía ɖokui ɖa tso egbɔ.\n23 Ƒo wo katã ta la, mina míaɖo ŋku mɔnukpɔkpɔ si su mía si be míasubɔ Yehowa le eƒe gbɔgbɔmegbedoxɔ dzadzɛ si ŋu kɔ me la dzi. Esi míeyi edzi le ŋudzedze kpɔm ɖe ɖoɖo nyui sia ŋu la, mina míaɖoe kplikpaa wu tsã be míaɖe mía ɖokuiwo ɖa tso alakpasubɔsubɔ kple eƒe gbolowɔwɔ gbɔ!\nNu ka tae wòsɔ be wotsɔ alakpasubɔsubɔ sɔ kple gbolo?\nNu kae gbolo siwo ŋu woƒo nu tsoe le Ezekiel ta 16 kple 23 lia fia mí tso ale si Yehowa sena le eɖokui me tso alakpasubɔsubɔ ŋu?\nNu kae ava dzɔ ɖe alakpasubɔsubɔ dzi, eye afɔ kae wòle be míaɖe fifia?


Nehemiya—Yerusalem Gliawo Gbugbɔgatu | Biblia Me Ŋutinya\nKPƆ dɔ, siwo wɔm wole le afisia la ɖa. Israel-viwo ƒe ŋku biã ɖe Yerusalem-gliawo tutu ŋu. Esi Fia Nebukadnezar tsrɔ̃ Yerusalem ƒe 152 enye si va yi la, egbã gliawo ƒu anyi hetɔ dzo du la ƒe agbowo. Esi Israel-viwo trɔ tso Babilon gbã la, womegbugbɔ gliawo tu o.\nAleke nèbu be ameawo se le wo ɖokui me le afisia nɔnɔ me le ƒe gbogbo siawo me esi gli mele woƒe dua ŋu o la? Wonɔ vɔvɔ̃m. Woƒe futɔwo ate ŋu ava dze wo dzi bɔbɔe. Gake mlɔeba la, ŋutsu sia si nye Nexemya la le kpekpem ɖe ameawo ŋu be woagbugbɔ gliawo atu. Ènya amesi Nexemya nyea?\nNexemya nye Israeltɔ, si tso Susa-du, si me Mardoxai kple Ester wonɔ la me. Nexemya wɔ dɔ le fiasã me, eyata ɖewohĩ enye Mardoxai kple Fianyɔnu Ester xɔlɔ̃ nyui aɖe. Gake Biblia la megblɔ be Nexemya wɔ dɔ na Ester srɔ̃ Axasweros o. Fia Artaxsasta, si kplɔe ɖo lae wòwɔ dɔ na.\nÐo ŋku edzi be Artaxsasta ye nye fia nyui, si tsɔ ga gbogbo ma na Ezra be wòatrɔ ayi Yerusalem aɖaɖo atsyɔ̃ na Yehowa ƒe gbedoxɔ la. Gake Ezra metu du la ƒe gli gbagbãwo o. Na míakpɔ nusi dzɔ hafi Nexemya wɔ dɔ sia la ɖa.\nƑe 13 enye sia tso esime Artaxsasta tsɔ ga na Ezra be wòaɖo atsyɔ̃ na gbedoxɔ la. Fifia Nexemya ye nye Fia Artaxsasta ƒe ahakulawo ƒe amegã. Esia fia be eyae kua aha na fia la; eye wòkpɔ egbɔ be ame aɖeke magadze agbagba ade aɖi aha me na fia la o. Dɔ vevi aɖee nye esia.\nGbeɖeka la, Nexemya nɔviŋutsu Xanani kple Israel-ŋutsu bubu aɖewo va Nexemya gbɔ. Wogblɔ fu siwo kpem Israel-viwo le la kple alesi Yerusalem-gliawo gale gbagbãe la nɛ. Esia wɔ nublanui na Nexemya ŋutɔ, eye wòdo gbe ɖa na Yehowa tso eŋu.\nGbeɖeka la, fia la kpɔ be Nexemya lé blanui, eye wòbiae be: ‘Nukatae nèlé blanui ale?’ Nexemya gblɔ nɛ be Yerusalem ƒe nɔnɔme wɔnublanui kple eƒe gli gbagbãwo tae. Fia la biae be: ‘Ke nuka dim nèle?’\nNexemya ɖo eŋu be: ‘Ðe mɔ nam mayi Yerusalem be magbugbɔ gliawo atu.’ Fia Artaxsasta nye dɔmenyotɔ aɖe. Ebe Nexemya neyi, eye wòkpe ɖe eŋu be wòkpɔ ati aɖewo hena etutu. Esi Nexemya ɖo Yerusalem teti ko la, egblɔ eƒe ɖoɖowo na ameawo. Wolɔ̃ ɖe edzi hegblɔ be: ‘Mina míadze etutu gɔme.’\nEsi Israel-viwo ƒe futɔwo kpɔ be glia le fɔflɔm la, wogblɔ be: ‘Míayi aɖawu wo ahatɔ te gliɖoɖo la.’ Gake Nexemya see, eye wòtsɔ yiwo kple akplɔwo na dɔwɔlawo hegblɔ be: ‘Migavɔ̃ míaƒe futɔwo o. Miwɔ aʋa na mia nɔviwo, mia viwo, mia srɔ̃wo kple miaƒe aƒewo.’\nAmeawo sesẽ ŋutɔ. Woƒe aʋawɔnuwo le klalo ŋkeke kple zã, eye wonɔ glia hã ɖoɖo dzi. Eyata ŋkeke 52 koe wotsɔ wu gliawo ɖoɖo nui. Fifia ameawo ate ŋu aɖe dzi ɖi azɔ le dua me. Nexemya kple Ezra wofia Mawu ƒe se dukɔ la, eye dukɔa kpɔ dzidzɔ.\nGake nuwo megale abe alesi wònɔ hafi wokplɔ Israel-viwo yi Babilon abe gamenɔlawo ene o. Persia-fiae le dukɔa dzi ɖum, eye ele be woasubɔe. Gake Yehowa do ŋugbe be yeadɔ fia bubu aɖe ɖa; eye fia sia ahe ŋutifafa vɛ na dukɔ la. Amekae nye fia sia? Aleke wòahe ŋutifafa ava anyigba dzii? Anɔ abe ƒe 450 ene va yi hafi wogase nya aɖe tso esia ŋu. Wova dzi ɖevi vevi aɖe. Gake ŋutinya bubu aɖee nye ma.\nNexemya ta 1 vaseɖe 6.


Biblica® Se aɖeke mebla Biblia zazã o Agbenya La™ Malaki 1\n1 Esia nye Yehowa ƒe nya si wògblɔ na Israel dukɔa to Nyagblɔɖila Malaki dzi. Wolɔ̃ Yakob, eye wolé fu Esau.\nIsrael ƒe akpemadamada\n2 Yehowa gblɔ be, “Melɔ̃ mi.\n“Gake nèbia be, ‘Aleke nèlɔ̃ mí?’ ”\nYehowa gblɔ be: “Ɖe Yakob menye Esau nɔvi oa? Melɔ̃ Yakob. 3 Ke Esau ya la melé fui, metrɔ eƒe nɔƒe wòzu gbegbe, eye metsɔ eƒe domenyinu na amegaxiwo.”\n4 Edom gblɔ be, “Togbɔ be wogbã mi hã la, míagatso aƒedoawo.”\nKe Yehowa, Dziƒoʋakɔwo ƒe Aƒetɔ la agblɔ be, “Migbugbɔ tso duawo ne miate ŋui, gake magagbã wo, elabena woƒe dukɔa ŋkɔe nye, Nu vɔ̃ɖi wɔwɔ ƒe anyigba, ame siwo ŋu Yehowa do dziku ɖo ɖikaa. 5 O, mi, Israelviwo, mitsa ŋku ne miakpɔ nu siwo wɔm Yehowa le, le xexea me godoo ekema miagblɔ be, ‘Nyateƒee, Yehowa ƒe ŋusẽ tri akɔ la gbɔ míaƒe liƒowo ŋu yi sãsãsã!’\nNu manyomanyowo tsɔtsɔ sa vɔe.\n6 “Viŋutsu dea bubu fofoa ŋuti eye kluvi ɖoa bubu na eƒe aƒetɔ; ekema ne nyee nye mia fofo la, afi ka nye bubu le? Ne nye nyee nye miaƒe Aƒetɔ la, nu ka ta mievɔ̃am o? Dziƒoʋakɔwo ƒe Aƒetɔ lae gblɔe.\n“O, mi nunɔlawoe ƒo ɖi nye ŋkɔ.\n“Gake mieɖe ɖeklemi be, ‘Ɣe ka ɣi míeƒo ɖi wò ŋkɔ kpɔ?’\n7 “Mietsɔ nuɖuɖu makɔmakɔwo sa vɔe nam le nye vɔsamlekpui dzi,\n“Gake miebiam be, ‘Gbe ka gbee míewɔ nane nenema kpɔ?’\n“Le esime míedoa vlo Yehowa ƒe kplɔ̃ le amewo gbɔ be megale ɖeke me o. 8 Miegblɔna na amewo hã be, Mitsɔ lã siwo mede blibo o la sa vɔe le Yehowa ƒe vɔsamlekpui la dzi faa, ɛ̃, lã siwo ƒe ŋkuwo gbã kple esiwo le dɔ lém la, megblẽ naneke o? Nu sia miewɔ, eye miebe menye vɔ̃ oa? Yehowa, Dziƒoʋakɔwo ƒe Aƒetɔ la be mitsɔ wo na miaƒe mɔmefia abe nunana ene, eye miakpɔe ɖa be adze eŋu hã?” Yehowa Dziƒoʋakɔwo ƒe Aƒetɔ lae gblɔe.\n9 “Azɔ miele kuku ɖem be, Mawu, kpɔ míaƒe nublanui, Esi mietsɔ nunana madzemadze mawo vɛ ɖe, nu ka ta wòakpɔ nublanui na mi?” Yehowa, Dziƒoʋakɔwo ƒe Aƒetɔ lae gblɔe.\n10 “O, nunɔla ɖeka pɛ hã mele mia dome si atu gbedoxɔ ƒe ʋɔtruwo, ale be miadzudzɔ vɔsanu madzemadze siawo tsɔtsɔ va vɔsamlekpui la dzi oa?” Yehowa, Dziƒoʋakɔwo ƒe Aƒetɔ lae gblɔe, “eye miaƒe nu mele ŋunye nyom kura o, eye miaƒe nunana aɖeke hã medze ŋunye o. 11 Tso ɣedzeƒe yi ɖe ɣetoɖoƒe ke la, dukɔ bubuwo ado nye ŋkɔ ɖe dzi tso ŋdi va se ɖe fiẽ. Le xexea me godoo woatsɔ vɔsa ʋeʋẽ lĩlĩlĩwo kple vɔsa kɔkɔewo ade bubu nye ŋkɔ ŋuti elabena mexɔ ŋkɔ le dukɔwo dome.” Yehowa, Dziƒoʋakɔwo ƒe Aƒetɔ lae gblɔe.\n12 “Ke miawo ya miedo gui hele gbɔgblɔm be, ‘Yehowa ƒe kplɔ̃ ŋu mekɔ o,’ eye ‘edzinuɖuɖu le ŋu nyɔm.’ 13 Miegblɔ be, ‘Mawusubɔsubɔ kple eƒe seawo dzi wɔwɔ sesẽ loo!’ Ale miegblɔ be, ‘yewomawɔ ɖe se siwo wòde na mi la dzi o,’ Yehowa, Dziƒoʋakɔwo ƒe Aƒetɔ lae gblɔe.\n“Mibu eŋuti kpɔ! Mietsɔ lã xɔabiwo, lã lédɔwo kple lã siwo mede blibo o la sa vɔe nam!” Yehowa be, “Enyo be maxɔ nunana sia tɔgbiwoa? 14 Ame si ɖe adzɔgbe be yeatsɔ lãtsu si de blibo le yeƒe lãhawo dome asa vɔe na Yehowa gake wòɖɔlii kple lã lédɔ la, fiƒode neva edzi wòaɖi eŋu kpekpekpe elabena nye la, Fiagãe menye eye ele be woatsɔ vɔvɔ̃ na nye ŋkɔ le dukɔwo dome.” Yehowa, Dziƒoʋakɔwo ƒe Aƒetɔ lae gblɔ nya siawo.


NYA vɔ̃ aɖe kokoko tua mía dometɔ ɖe sia ɖe kloe le agbe me. Etea ŋu dzɔna ɖe ame siwo dze kesinɔtɔwo gɔ̃ hã dzi.\n“Duƒuƒu mele afɔ ɖablae me o, aʋawɔwɔ mele kalẽ me o, nuɖuɖukpɔkpɔ mele nunya me o, kesinɔnu mele ayedzedze me o, eye ŋudzedzekpɔkpɔ mele nugɔmesese me o, ke boŋ azãgbe kple nuɖiɖeame li na wo katã.”—Nyagblɔla 9:11.\nEsi wònye be nya vɔ̃ aɖe kokoko tua mía dometɔ ɖe sia ɖe kloe ta la, nya si wòle be nàbiae nye be, ne edzɔ la aleke mawɔ anɔ te ɖe enu? Le kpɔɖeŋu me:\nNu kae nàwɔ ne dzɔdzɔmefɔku aɖe dzɔ eye wò nunɔamesiwo katã dome gblẽ?\nNu kae nàwɔ ne wokpɔ dɔléle vɔ̃ɖi aɖe le ŋuwò?\nNu kae nàwɔ ne wò ame vevi aɖe ku?\nYehowa Ðasefowo, ame siwo nye magazine sia talawo, xɔe se be Biblia ate ŋu akpe ɖe ŋuwò nàdo dzi ne nya vɔ̃ dzɔ ɖe dziwò eye wòana hã be mɔkpɔkpɔ sẽŋu nanɔ asiwò. (Romatɔwo 15:4) Xlẽ nuteƒekpɔkpɔ etɔ̃ siwo gbɔna be nàkpɔ ale si esia anya wɔe la ɖa.


Mateo 24 - انجیل مقدس [اردو بائبل 2019] - (متّی 24)\nEye esi Yesu do go la, egblẽ mawuƒe la ɖi dzo yina, eye eƒe nusrɔ̃lawo va egbɔ, bena woafia mawuxɔ ƒe tutumewoe.\nKe eɖo eŋu gblɔ na wo bena: Ɖe miele nusiawo katã kpɔma? Vavã mele egblɔm na mi bena: Womele kpe gblẽ ge ɖe kpea ɖeke dzi le abi, si womatu asii aƒu anyi o.\nEye esi wòbɔbɔ nɔ anyi ɖe Amitoa dzi la, nusrɔ̃lawo va egbɔ wo tɔxe gblɔ bena: Gblɔe na mi, ɣekaɣie nusiawo ava? Eye ka enye wò vava la kple xexeame ƒe nuwuwu la ƒe dzesii?\nYesu ɖo ŋu gblɔ na wo bena: Mikpɔ nyuie, bena amea ɖeke nagaflu mi o.\nElabena ame geɖewo ava le nye ŋkɔa dzi agblɔ bena: Nye enye Kristo; eye woaɖu ame geɖewo.\nEye miasa aʋa kple aʋaŋutiɣliwo; kpɔ ɖa, migaɖi vo o, elabena esiawo ava me tsã; gake nuwuwu la meɖo haɖe o.\nElabena dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti, dɔwuame kple dɔléame kple anyigbaʋuʋu ava teƒeteƒewo.\nKe nenem nusiawo katã wonye fuɖuame ƒe gɔmedzedze.\nLe ŋkeke ma me woaɖe mi asi na fukpekpe, eye woawu mi, eye dukɔwo katã woalé fu mi le nye ŋkɔ ŋuti.\nEkema woaɖia ame geɖewo nu, eye woade wo nɔewo asi, eye wòalé fu wo nɔewo.\nEye aʋatsonyagblɔɖila geɖewo atsi tre ahaflu ame geɖewo.\nKe amesi ke lado dzi vaseɖe nuwuwu la, eya lãkpɔ ɖeɖe.\nEye woaɖe gbe ƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.\nekema amesiwo le Yudea la, nasi ayi towo dzi;\namesi le xɔ ta la, megaɖi va tsɔ naneke tso eƒe me yii o;\neye amesi le abɔ me la, megagbugbɔ va tsɔ eƒe avɔ yii o.\nKe baba na amesiwo fu le wo ƒo kple amesiwo le notsi nam le ŋkeke mawo me.\nKe miɖo gbe ɖa bena, miaƒe sisigbe nagadze vuvɔŋɔli alo Sabat-ŋkeke dzi o.\nElabena le ɣemaɣi me xaxa gã lava, esi meva kpɔ tso xexeame ƒe gɔmedzedze vaseɖe egbegbe o, eye megale vava ge akpɔ o.\nEye ne womeɖe ŋkeke mawo dzi o la, ekema ŋutilãa ɖeke makpɔ ɖeɖe o; ke le ame tiatiawo ta woaɖe ŋkeke mawo dzi.\nEkema ne amea ɖe agblɔ na mi bena: Kpɔ ɖa, Kristo la le afii, alo ele afii la, migaxɔe se o.\nKpɔ ɖa, megblɔe ɖi na mi.\nEyaŋuti ne woagblɔ na mi bena: Kpɔ ɖa, ele gbedzi, migayi o; kpɔ ɖa, ele xɔgã me, migaxɔe se o.\nElabena alesi dzi kea dzo le ɣedzeƒe, eye wòklẽna ɖe ɣetoɖoƒee la, nenema ke lanye Amegbetɔvi la ƒe vava.\nAfisi ke nu kuku le la, afima hawo ƒoa ƒu ɖo.\nKe enumake le ŋkeke mawo ƒe xaxa megbe la ɣe la ado viviti, eye ɣleti megale ɖiɖi ge o, ɣletiviwo lage tso dziƒo, eye dziƒowo ƒe ŋusẽwo aʋuʋu.\nTete Amegbetɔvi la ƒe dzesi lado ɖe dziŋgɔli me, eye anyigba dzi ƒomeawo katã wòado konyifaɣli, eye woakpɔ Amegbetɔvi la le dziƒolilikpowo dzi gbɔna kple ŋusẽ kple ŋutikɔkɔe geɖe.\nEye wòado eƒe dolawo kple kpẽ ƒe ɖiɖi gãa ɖe, eye woaƒo eƒe ame tiatiawo nu ƒu tso ya eneawo dzi, tso dziƒogo ɖeka dzi vaseɖe go keme dzi.\nKe misrɔ̃ lododo le gboti ŋuti! Ne tsi ɖo eƒe alɔwo me, eye wòto aŋgbawo la, ekema midze sii bena, dzomeŋɔli le ɖoɖo ge;\nnenema ke miawo hã, ne miekpɔ nusiawo katã la, midze sii bena, egogo agbo la nu.\nVavã mele egblɔm na mi bena: Dzidzime sia nu mele yiyi ge, vaseɖe esime nusiawo katã nava ve me o.\nEye sigbe alesi Noa ƒe ŋkekewo no la, nenema ke lanye Amegbetɔvi la ƒe vava.\nElabena alesi wowɔ le ŋkeke, si dze ŋgɔ na tɔɖɔɖɔ me, wole nu ɖum, eye wole nu nom, wole srɔ̃ ɖem, eye wole wo tsɔm na, bena woaɖe, vaseɖe ŋkeke, si dzi Noa yi ɖe aɖakaʋua me,\neye womedze sii o, vaseɖe, esime tɔɖɔɖɔ va, eye wòkplɔ wo katã yii ta, nenema ke lanye Amegbetɔvi la ƒe vava.\nEkema ame eve woano aba me; woaxɔ ɖeka, eye woagblẽ ɖeka ɖi;\nnyɔnu eve woanɔ teƒo; woaxɔ ɖeka, eye woagblẽ ɖeka ɖi.\nEyaŋuti minɔ ŋudzɔ, elabena mienya ŋkeke ka dzi mia Aƒetɔ la ava o.\nEyaŋuti miawo hã misu te; elabena Amegbetɔvi la ava le gaƒoƒo, si ŋuti miebu o la me.\nAzɔ amekae nye dɔla nuteƒewɔla kple aɖaŋudzela, si eƒe aƒetɔ la ɖo eƒe aƒemetɔwo nu, ne wòana nuɖuɖu wo le ɣeyiɣi nyui dzi mahã?\nWoayra dɔla ma, si, ne eƒe aƒetɔ ava la, akpɔe be, ewo nenema.\nVavã mele egblɔm na mi bena, aɖoe eƒe nuwo katã dzi.\nKe ne dɔla vɔ̃ɖi la agblɔ le eƒe dzi me bena: Nye aƒetɔ la tsi anyi,\neye woade asi eƒe hadɔtsɔlawo ƒoƒo me, eye wòaɖu nu, ano nu kple ahamulawo,\ndɔla ma ƒe aƒetɔ ava te ŋkeke, si dzi mele mɔ kpɔm nɛ o kple gaƒoƒo, si menya o la dzi,\neye wòafe eyama ɖe eve, eye wòana eƒe gomee akpe ɖe alakpatɔwo ŋu: afima avifafa kple aɖukliɖuɖu lanɔ.\nUrdu Bible UGV 2019\nCopyright 2019 Geolink Resource Consultants, LLC\nMateo 1 / متّی 1\nMateo 2 / متّی 2\nMateo 3 / متّی 3\nMateo 4 / متّی 4\nMateo 5 / متّی 5\nMateo 6 / متّی 6\nMateo 7 / متّی 7\nMateo 8 / متّی 8\nMateo 9 / متّی 9\nMateo 10 / متّی 10\nMateo 11 / متّی 11\nMateo 12 / متّی 12\nMateo 13 / متّی 13\nMateo 14 / متّی 14\nMateo 15 / متّی 15\nMateo 16 / متّی 16\nMateo 17 / متّی 17\nMateo 18 / متّی 18\nMateo 19 / متّی 19\nMateo 20 / متّی 20\nMateo 21 / متّی 21\nMateo 22 / متّی 22\nMateo 23 / متّی 23\nMateo 24 / متّی 24\nMateo 25 / متّی 25\nMateo 26 / متّی 26\nMateo 27 / متّی 27\nMateo 28 / متّی 28


Romatɔwo 13 - Holy Bible [Ewe Bible 1913] - (Rom 13)\nAmesiame nabɔbɔ eɖokui na dziɖuɖu, siwo ŋusẽ li na. Elabena dziɖuɖua ɖeke meli o, negbe esi tso Mawu gbɔ ko; ke dziɖuɖu, siwo li la, Mawue ɖo wo anyi.\nEyata amesi ke dzea aglã ɖe dziɖuɖu ŋuti la, etsia tre ɖe Mawu ƒe nuɖoanyi ŋuti; ke amesiwo dzea aglã la, woakpɔ woƒe ʋɔnudɔdrɔ̃.\nElabena dziɖulawo menye ŋɔdzi na nuwɔna nyuiwo o, ke na vɔ̃ɖiawo boŋ. Ke ɖe mèlɔ̃ be, navɔ̃ dziɖuɖu la o mahã? Ekema wo nu nyui, eye àkpɔ kafukafu tso egbɔ;\nelabena Mawu ƒe subɔla wònye le wò nyonyo ŋuti. Ke ne èwɔ nu vɔ̃ɖi la, ŋɔ nadzi wò, elabena melé yi la ɖe asi dzodzro o, elabena Mawu ƒe subɔla kple amesi tsoa dziku biaa hlɔ̃ amesi le nu vɔ̃ɖi wotu la wònye.\nEyata ehiã be, miabɔbɔ mia ɖokui, menye dzikudodo ta ɖeɖeko o, hafi le dzitsinya ŋuti hã boŋ.\nEsia ŋuti miedzɔa nu ɖo hã, elabena Mawu ƒe dɔtsɔlawo wonye, amesiwo na nenem nusia wɔwɔ dzi.\nEyata azɔ la mitu fe na amesiame, alesi dze: Amesi tɔ nye nudzɔdzɔ la, mìdzɔ nu nɛ; amesi to nye adzɔnana la, mina adzɔe; amesi dze vɔvɔ̃ la, nuvɔ̃e; amesi dze bubu la, mibui.\nMiganyi naneke ƒe fe le amea ɖeke si o, negbe mía nɔewo lɔlɔ̃ ƒe fe ko; elabena amesi ke le ame bubu lɔm la, ewu se la nu.\nElabena nya, si woŋlɔ ɖi bena: „Megawɔ ahasi o; megawu ame o; megafi fi o; megabiã ŋu o;“ eye ne se bubua ɖe gali la, ƒe ta le nya sia me be: „Lɔ̃ hawòvi abe ɖokuiwò ene!“\nLɔlɔ̃ la mewɔa vɔ̃ ɖe amehavi ŋuti o; eyata lɔlɔ̃ lae nye sedziwɔwɔ.\nEye miwɔ esia, elabena mienyã ɣeyiɣi la kɔte bena, gaƒoƒo la de vɔ bena, miafɔ tso alɔ̃ me; elabena azɔ la agbexɔxɔa tu mi wu tsã, esime miexɔ se la.\nZã la va yi vɔ, eye ŋu le kekem! Azɔ la minɛ miaɖe viviti me dɔwɔwɔwo ɖa, eye miado kekeli ƒe aʋawɔnuwo!\nMinɛ míazɔ nyuie, abe alesi dze le ŋkeke me ene, menye le aglotutuwo kple ahamumuwo, menye le ahasi wɔwɔwo kple hadzedzewo, menye le dzrewɔwɔ kple ŋuʋaʋã me o;\nhafi mido Aƒetɔ Yesu Kristo boŋ, eye migana beléle na ŋutilã nazu nudzodzrowo yomenɔnɔ o.\nRomatɔwo 1 / Rom 1\nRomatɔwo 2 / Rom 2\nRomatɔwo 3 / Rom 3\nRomatɔwo 4 / Rom 4\nRomatɔwo 5 / Rom 5\nRomatɔwo 6 / Rom 6\nRomatɔwo 7 / Rom 7\nRomatɔwo 8 / Rom 8\nRomatɔwo 9 / Rom 9\nRomatɔwo 10 / Rom 10\nRomatɔwo 11 / Rom 11\nRomatɔwo 12 / Rom 12\nRomatɔwo 13 / Rom 13\nRomatɔwo 14 / Rom 14\nRomatɔwo 15 / Rom 15\nRomatɔwo 16 / Rom 16